作者:熊禾
標題:賀新郎
內容:舊事憑誰訴。記錦宮、初試濃妝，前身天女。玉輦行春嬌侍夜，浴殿溫泉輕注。一點點、猩紅啼吐。繡屋篝香春睡足，細溫存，怕遣驚風雨。春孟散，暗凝佇。韶華寂寞今何許。想故宮、柳亦凝愁，倚欄停舞。欲趁啼鵑歸月下，可奈川回山阻。倩萬里、鵠來銜子。工部無詩雖結恨，道無香、更恨痴人語。拌絕豔，付黃土。